CELEX: 32012R0375
Language: sl
Date: 2012-05-02 00:00:00
Title: Izvedbena uredba Komisije (EU) št. 375/2012 z dne 2. maja 2012 o spremembi Uredbe (ES) št. 885/2006 o določitvi podrobnih pravil za uporabo Uredbe Sveta (ES) št. 1290/2005 glede akreditacije plačilnih agencij in drugih organov ter potrditve obračunov Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP)

3.5.2012   
            
            
               SL
            
            
               Uradni list Evropske unije
            
            
               L 118/4
            
         IZVEDBENA UREDBA KOMISIJE (EU) št. 375/2012
   z dne 2. maja 2012
   o spremembi Uredbe (ES) št. 885/2006 o določitvi podrobnih pravil za uporabo Uredbe Sveta (ES) št. 1290/2005 glede akreditacije plačilnih agencij in drugih organov ter potrditve obračunov Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (1) in zlasti člena 42 Uredbe,
   ob upoštevanju naslednjega:
   
               (1)
            
            
               V skladu s členom 6(1)(e) Uredbe (ES) št. 1290/2005 morajo plačilne agencije držav članic zagotoviti, da so dokumenti glede izplačil, ki so jih izvršile, dostopni in se hranijo na način, ki zagotavlja njihovo celovitost, veljavnost in čitljivost v daljšem časovnem obdobju. Glede na razvoj informacijske in komunikacijske tehnologije, s katero je mogoče dokazila k zahtevkom za pomoč varno in stroškovno učinkovito hraniti v elektronski obliki, mora biti državam članicam dovoljeno, da dokazila k zahtevkom za pomoč raje kot na papirju hranijo v elektronski obliki. Prav tako mora biti državam članicam omogočeno, da uporabijo to možnost, kadar nacionalno pravo dovoljuje uporabo elektronskih dokumentov kot dokaza za poslovne dogodke v postopkih na nacionalnih sodiščih. Elektronski dokumenti morajo biti zaščiteni v skladu z mednarodnimi standardi informacijske varnosti na enak način, kot ostale informacije, ki jih plačilna agencija hrani v skladu z Uredbo Komisije (ES) št. 885/2006 (2), da se zagotovi, da so po potrebi na voljo za nadzor Komisije v obliki, ki v celoti odraža originalne dokumente na papirju.
            
         
               (2)
            
            
               Če so odhodki nastali na način, ki krši pravila Unije, Komisija v skladu s členom 31(1) Uredbe (ES) št. 1290/2005 odloči, kateri zneski se izločijo iz financiranja Unije. Zaradi uspešnosti in učinkovitosti postopka potrditve skladnosti mora imeti Komisija možnost, da ne obravnava primerov, za katere med svojo poizvedbo ugotovi, da domnevni zadevni najvišji zneski ne bi presegli 50 000 EUR in 10 % zadevnih odhodkov.
            
         
               (3)
            
            
               Da se zagotovi, da so postopki izvrševanja sklepov, ki so bili sprejeti v skladu s členoma 30 in 31 Uredbe (ES) št. 1290/2005 na področju EKSRP, učinkoviti in transparentni, je treba zagotoviti, da zadevne države članice lahko pri predložitvi izjave o odhodkih iz člena 27 navedene uredbe upoštevajo finančne učinke takšnih sklepov.
            
         
               (4)
            
            
               Ob upoštevanju možnosti, da ima lahko država članica velike finančne težave zaradi resnega poslabšanja mednarodnega gospodarskega okolja, mora imeti Komisija možnost, da na prošnjo zadevne države članice odloži odbitke iz financiranja Unije za odhodke, ki so nastali s kršitvijo pravil Unije. Odložitev odbitkov za obdobje, ki ne presega 18 mesecev, mora biti odobrena tudi tistim državam, ki za to zaprosijo v času, ko so v skladu z Uredbo Sveta (ES) št. 332/2002 z dne 18. februarja 2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic (3), Uredbo Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo (4), Okvirnim sporazumom o Evropskem instrumentu za finančno stabilnost, ki je bil podpisan 7. junija 2010, ter Pogodbo o ustanovitvi evropskega mehanizma za stabilnost, ki je bila podpisana 11. julija 2011, upravičene do finančne pomoči. Država članica, ki ji je bil odobren odlog, zagotovi, da se pomanjkljivosti, zaradi katerih je prišlo do odbitkov in ki so v času sklepa še vedno prisotne, odpravijo na podlagi akcijskega načrta, ki je oblikovan po posvetovanju s Komisijo in vsebuje jasne kazalnike napredka. Če država članica, ki ji je bil odobren tak odlog, pomanjkljivosti ne odpravi v skladu z akcijskim načrtom in tako proračun Unije izpostavlja dodatnemu finančnemu tveganju, Komisija prekliče sklep, s katerim je odložila datum izvrševanja odbitkov, pri čemer upošteva načelo sorazmernosti.
            
         
               (5)
            
            
               Uredbo (ES) št. 885/2006 je zato treba ustrezno spremeniti.
            
         
               (6)
            
            
               Odbor za kmetijske sklade ni podal mnenja v roku, ki ga je določil njegov predsednik –
            
         SPREJELA NASLEDNJO UREDBO:
   Člen 1
   Uredba (ES) št. 885/2006 se spremeni:
   
               1.
            
            
               v členu 9 se doda odstavek 5:
               „5.   Dokazila iz odstavkov 1 do 4 so na voljo Komisiji na papirju, v elektronski obliki in/ali v obeh oblikah.
               Dokumenti se lahko hranijo izključno v elektronski obliki, če nacionalno pravo zadevne države članice dovoljuje uporabo elektronskih dokumentov kot dokaza za poslovne dogodke v postopkih na nacionalnih sodiščih.
               Če se dokumenti hranijo samo v elektronski obliki, mora biti sistem za hranjenje skladen s točko 3(B) Priloge I.“;
            
         
               2.
            
            
               v členu 10(2) se drugi stavek drugega pododstavka nadomesti z naslednjim:
               „Navedeni znesek Komisija odšteje od prvega plačila ali doda prvemu plačilu, za katerega je država članica po tem, ko je bil sprejet sklep na podlagi člena 30 Uredbe (ES) št. 1290/2005, predložila izjavo o odhodkih.“;
            
         
               3.
            
            
               člen 11 se spremeni:
               
                           (a)
                        
                        
                           v odstavku 3 se doda četrti pododstavek:
                           „Komisija lahko postopek brez finančnih posledic za zadevno državo članico na kateri koli stopnji prekine, če pričakuje, da možni finančni učinki neskladnosti, ki so bili odkriti s poizvedbo iz odstavka 1, ne bi presegli 50 000 EUR in 10 % zadevnih odhodkov ali zneskov, ki jih je treba izterjati.“;
                        
                     
                           (b)
                        
                        
                           v odstavku 4 se drugi in tretji pododstavek nadomestita z naslednjim:
                           „Glede EKSRP odbitke od financiranja Unije izvede Komisija iz plačila, za katerega je država članica po tem, ko je bil sprejet sklep na podlagi člena 31 Uredbe (ES) št. 1290/2005, predložila izjavo o odhodkih.
                           Vendar lahko na prošnjo države članice in po posvetovanju z Odborom za kmetijske sklade Komisija odloči:
                           
                                       (a)
                                    
                                    
                                       da določi nov datum za odbitke ali odobri njihovo povračilo v enem ali več obrokih, če to upravičuje višina odbitkov, vključenih v izvedbeni akt, ki je bil sprejet na podlagi člena 31 Uredbe (ES) št. 1290/2005; ali
                                    
                                 
                                       (b)
                                    
                                    
                                       da do konca obdobja, ki ne presega 18 mesecev od datuma sprejetja sklepa, odloži izvrševanje vseh odbitkov, ki bi jih bilo treba izvršiti v tem obdobju, in istočasno odobri njihovo izvrševanje po koncu obdobja odloga v največ treh enakih letnih obrokih za tiste države članice, ki so upravičene do finančne pomoči v skladu z Uredbo Sveta (ES) št. 332/2002 (5), Uredbo Sveta (EU) št. 407/2010 (6), Okvirnim sporazumom o Evropskem instrumentu za finančno stabilnost, ki je bil podpisan 7. junija 2010, ali Pogodbo o ustanovitvi evropskega mehanizma za stabilnost.
                                    
                                 Obdobje odloga iz točke (b) tretjega pododstavka ne more biti podaljšano in za isto državo članico ne more biti sprejet noben dodaten sklep o odlogu. Država članica, ki ji je bil odobren odlog, zagotovi, da se pomanjkljivosti, zaradi katerih je prišlo do odbitkov in ki so v času sprejetja sklepa o odlogu še vedno prisotne, odpravijo na podlagi akcijskega načrta, ki je oblikovan po posvetovanju s Komisijo in vsebuje jasne kazalnike napredka. Če država članica ne sprejme potrebnih ukrepov za odpravo pomanjkljivosti, kot je določeno v akcijskem načrtu, če napredek ukrepov za odpravo položaja glede na kazalnike napredka ni zadosten ali če rezultat ukrepov ni zadovoljiv, Komisija prekliče sklep, s katerim je odložila datum izvajanja odbitkov, pri čemer upošteva načelo sorazmernosti.
                        
                     
         Člen 2
   Ta uredba začne veljati sedmi dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 2. maja 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 209, 11.8.2005, str. 1.
   
      (2)  UL L 171, 23.6.2006, str. 90.
   
      (3)  UL L 53, 23.2.2002, str. 1.
   
      (4)  UL L 118, 12.5.2010, str. 1.
   
      (5)  UL L 53, 23.2.2002, str. 1.
   
      (6)  UL L 118, 12.5.2010, str. 1.“